Patricia, Steve, Vincent en sommer die res van ons ook.
Last Updated on Thursday, 07 May 2009 20:36	Written by Gideon van Zyl	Wednesday, 06 May 2009 15:32
Patricia Lewis, Vincent van Gogh, Steve Hofmeyr en sommer die res van ons ook.
Ek het vanoggend met deernis gehoor van die gewasse wat in Patricia Lewis se skildklier ontdek is. Ek hoop saam met duisende ander Suid-Afrikaners dat dit nie kwaadaardig is nie. Gaan lees meer by http://jv.news24.com/Beeld/Suid-Afrika/0,,3-975_2511634,00.html
As ek aan Patricia dink, dan kom daar baie gedagtes by my op wat sommer vinnig die een na die ander deur my gedagtes flits. Kom ek gooi hulle gou oop. Die eerset wat ek onthou van Patricia, was toe ek erens gelees het dat sy en David Hasselhoff iets aangehad het op 'n stadium. Ja, ek weet hulle het gewoonlik klere aan in die openbaar, maar ek bedoel iets soos 'n affair. As jong man het ek op daardie stadium gedink dat sy vrek mooi en seksie is. Later het ek gehoor dat sy gaan sing ook, en ek het 'n bietjie aan Annelien Kriel gedink wat ook jarre gelede 'n plaat gemaak het, en my eerste gedagte was dat dit ook 'n flop sal wees, maar anders as Annelien het Patricia aangehou daarmee, en 'n gehoor begin opbou. Voor my vertrek na die buiteland was dit haar en Mark se troue, en die een ding wat my bygebly het was hoe lelik sy haircut gelyk het op die troufoto's. In die jare wat ek weg was, het goed deurgesypel na waar ek was – soos oor haar en Amore se vete, Anton se kommentaar oor onder ander haar en Steve se moerpluk vir Anton wat daaroor ontstaan het, die gemoddergooiery oor een of ander toer (ek het net daaroor ge geskiem, kan nie meer onthou nie), die Susperster reeks, die ontboeseming deur haar en 'n paar ander dames oor Louis van Wyk op Carte Blanche – sporadiese dinge wat net 'n kyk gee na iemand se openbare beeld. Ek weet nie eens of ek al hierdie dinge reg het nie so sporadies verskyn sy met haar blonde lokke en... ander aspekte... in my onthou. As iemand wat geen idee het wie sy agter die openbare beeld is nie, kan ek probeer om die openbare beeld deur te trek na die persoon, maar ek sal ongetwyfeld verkeerd wees. Ek was al vantevore verkeerd. Baie verkeerd.
Vanmore lees ek toe ook in die koerant dat daar historici is wat beweer dat Vincent van Gogh se oor eintlik afgekap was deur sy vriend Gauguin en dat van Gogh selfmoord gepleeg het uit desperate liefde vir Gauguin. Hier sit ons met 'n omkeer van wat ons geleer het uit die geskiedenisboeke. Miskien is dit waar, miskien is dit nie waar nie.
Soos die opinies wat ek gevorm het oor Steve Hofmeyr. Ek het net 'n klein blik gekry van Steve, maar ek het genoeg van 'n blik gekry om te weet dat byna geen van die opinies wat ek oor hom gevorm het uit sy openbare beeld korrek was nie. Hoe kom ek nou by Steve uit? Sorry, maar my gedagtes dwaal maar so, maar Steve se verdediging van Patricia teenoor Anton moes waarskuwingstekens in my gemoed opgebring het dat hy nie net die eendimensionele persoon is wat geteken was in die pers nie. Die geskertsery en ook diep gesprekke om 'n braaivleisvuur het die kompleksiteit en intelligensie uitgelig. Sy entoesiastiese draffie om te kom groet by 'n gig het iemand gewys met 'n gul persoonlikheid wat selfs die tentatiewe kontak met 'n onbekende musikant met hom beleef en wat die menseheid agter hierdie liedjieskrywer se pogings raaksien en eer. Daardie waansinnige tydperk waar Steve sy hart in die openbaar op sy mou gedra het op SSSB. Soms as teestander, soms as debatvoerder, soms as vriend maar altyd met sy middelvinger vierkantig in die lug in die rigting van die wat hom opponeer het. Ek het net met 'n klein blik multidimensionele persoonlikheid wat altyd sal uitstaan in 'n groep gesien. En ja – iemand vir wie ek op so baie vlakke respek ontwikkel het. Nie vir wat hy volgens mense verkeerd doen of gedoen het nie, maar vir wat hy volgens my reg doen. Jammer – ek praat hier in absolutes. Eerder vir iemand vir wie ek respekteer ten spyte van wat hy reg of verkeerd doen volgens my of ander mense.
Mens leer lesse in die lewe. As ons oop bly vir die lewenslesse, is een van die mees waardevolle lesse wat daar is vir ons om te leer, dat daar bitter min swart en wit is en meestal net grys. Skakerings van grys. Dit het by die punt in my lewe gebring waar ek nie meer vriende of vyande het nie. Nie uit my oogpunt nie in elk geval. Ek is soms seer oor wat iemand anders gedoen het, maar dit maak hulle nie 'n vyand nie, net iemand met wie ek moet rekonsilieer. Dit is 'n plek waar ek met die kompleksiteit van ander mense se persoonlikhede kan saamlewe en nog steeds almal wat ek leer ken belangrik kan vind as indiwidue – ongeag hul openbare beeld, of wat hulle gedoen het of wat hulle nie gedoen het nie. Mense met pyn, vreugde, passie, temperament, lus en lis. Sommer baie ander emosies en ervaringe wat geinternaliseer word en tot sigbare aksies, maar ook tot onsigbare aksies lei. Die beeld wat ek, en jy gevorm het van al drie die mense wat ek hier genoem het is gevorm deur wat ander mense gedink het. Miskien ook deur wat hulle van hulself gedink het. En soms deur klein blikkies of grotter blikke in hul lewens in. Soms deur aksies wat hulle gepleeg het in die openbare oog of teenoor ons. Wat agter dit alles sit is anders. Gewoonlik heeltemal anders.
Vir die wat dalk hier lees, en iets oor my wil weet – my vriendskap met jou, maak my nie jou vyande se vyand nie. My vriendskap met jou vyand, maak my nie jou vyand nie. Dit maak my miskien net iemand wat 'n beter mens probeer word as wat hy jare gelede was.
Oor musiekplekke en oor Julius wat te koop is
Last Updated on Tuesday, 05 May 2009 19:34	Written by Gideon van Zyl	Tuesday, 05 May 2009 19:23
So hier is die deal – ek kanselleer more-aand se gig by Liedjieboer en dan gaan ons na die bekendstellingspaartie van die National Gig guide toe. Nou waarom wil ek so simpel wees? Dit is darem nie so radikaal soos dit klink nie. More, voor ons gig sou begin, is daar 'n paartie aan by Liedjieboer wat eindig om 7-uur die aand. Dan moet ons die gatkant van die paartie beleef, die klank opstel en hoop dat die normale gaste nie afgesit word deur die paartie se gatkant nie. Dit is behalwe die feit dat ons vir Hennie die Woensdagaand gig doen vir kos en drank. Moet my nie verkeerd verstaan nie – ons het geen probleem daarmee nie, en voel hoegenaamd nie misbruik nie – dit is net dat as dit ongemaklik word het ons ook so 'n goeie vriendskap met Hennie dat ons ons reelings met wedersydse respek kan verander.
Waarom noem ek dit? Want dit gee 'n bietjie van 'n insig in die dinamika van die Suid-Afrikaanse musiekindustrie. My gevoel is dat ons altyd dinge met integriteit moet doen met duidelike afsprake en wedersydse respek. Dit gebeur egter nie altyd nie. Verlede week het 'n vriend van my 'n gig gaan doen by 'n venue naby 'n groot plas water wat naby Brits is. Hy het klanktoets gedoen, en was al ver in die gig in toe iemand van die bestuur hom van die verhoog afgehaal het en gese het dat hy sy goed moet pak en weggaan sonder betaling omdat die "klank sleg was". Jammer, maar dit is krimineel! Hulle is besig om dit te probeer oplos, en ek hoop dat hulle dit regkry, maar waarom moet mens eers deur so iets gaan en smeek vir die geld waaroor jy 'n afspraak gehad het? Ek hoop as musikant dat ek nooit so iets sal beleef nie, maar statisties gesproke is die moontlikheid baie hoog. Op hierdie stadium werk my benadering van wedersydse respek nog baie goed. Dankie tog!!
Op 'n ligter noot. Ek sien dat die Julius pop van Nando's nou verkoop gaan word op 'n veiling om fondse bymekaar te maak. In die tipiese styl wat nando's se middelvinger-in-die-lug benadering so gewild maak by Suid-Afrikaners het Sylvester Chauke verklaar dat hulle nie wil he dat Julius deur die res van sy lewe moet gaan as 'n ornament nie. Gaan loer by http://www.thetimes.co.za/News/Article.aspx?id=992972
Ek haak 'n bietjie vas soos 'n ou plaat maar...
Last Updated on Tuesday, 05 May 2009 19:24	Written by Gideon van Zyl	Monday, 04 May 2009 20:57
... tien dae nadat die nuus gebreek het, wil die Meksikaanse Griep ding my maar net nie los nie. Nee - ek is nie siek daarvan nie, maar ek is wel besorgd daaroor. Dit is asof die wereld nie meer die erns van 'n moontlike pandemie besef nie. Okei. Miskien is dit net ek, maar hoe meer mense vir my vertel dat hierdie griep ding maar net nog 'n bemarkingsfoefie is wat die internasionale media op ons trek, en hoe meer ek na die statistiek kyk, hoe minder maak dit vir my sin. Ons moet uiteraard nie paniekerig raak nie, maar dit lyk my aan die hand van die volgende grafiek asof die sakie baie ernstiger is as sommer niks nie.
As jy na die grafiekie kyk van die gevalle wat bevestig is oor die laaste tien dae, sal jy merk dat hierdie nie net 'n bangmaakstorie is nie, maar 'n wesentlike bedreiging. Daagliks groei die hoeveelheid bevestigde gevalle met byna 50%. Gelukkig groei die steftesyfer ni enaastenby so vinnig soos die bevestigde besmettings nie. Dit is ook so dat die meeste mense wat die griep onder lede kry relatief ligte simptome kry, maar ons sit nog steeds met 29 steftes op die oomblik wat my wel bekommer omdat daar duidelik wel 'n ho"e sterftesyfer was in die eerste paar dae. Hoe is dit dat daar mense is wat hard getref was deur die siekte, en ander nie? Beteken dit daar 'n variant van die virus is wat karder tref dan die res?
So, kom ons ignoreer die statistiek en glo dat die variant wat al daai mense in Meksiko doodgemaak het het uitgesterf saam met hulle, en dat ons 'n minder dodelike variant het wat na die res van die wereld versprei het. Dan die volgende vraag – wat is die kans dat die siekte verder gaan muteer soos in 1918 met die Spaanse griep gebeur het?
Ek promofeer definitief nie dat mense paniekerig moet raak nie, maar ek dink wel dat mense goed ingelig moet word oor wat aan die gebeur is met hierdie poetensiële pandemie. Ek dink dit is beter dat mense moet leer hoe om voorsorg te tref, watse medisyne beskikbaar is, en uiteraard beter ingelig word. Wat ook vir my belangrik is, is om t eprobeer uitvind wat die staat besig is om te doen om seker te maak dat ons bevolking en veral ook die mense wat meer ernstig blootgestel is as gevolg van VIGS, ouderdom of ander siektes te beskerm teen hierdie en toekomstige virusse wat ons globale dorpie kan tref.
Melody se boekaniers
Written by Gideon van Zyl	Monday, 04 May 2009 12:58
Vanmore lees ek toe weer van kapers wat skepe aanval. Die keer is dit die Melody wat op pad is na Italie. http://jv.news24.com/Beeld/Suid-Afrika/0,,3-975_2510545,00.html
In kort die storie is dat die Kaptein die eer vir die afweer van die boekaniers le by die sekurtiteitsmaatskappy wat die boot beveilig, waar die passasiers kleim dat dit hul grootmoedige en heldhaftige optrede was om dekstoele na die skurke te gooi van die boot af wat ongetwyfeld die boot met al sy passasiers gered het.
Die volgende juweeltjie het my opgeval:
"Die bevelvoerder van die Somaliese seerowers wat die skip aangeval het, was ongelukkig oor die verlore kapingsgeleentheid.
"Ongelukkig kon ons om tegniese redes nie die skip oorneem nie," het mnr. Moehamed Moese per telefoon aan AFP uit Eyl, 'n seerowerlêplek in die noordelike Somaliese-wegbreekstaat Puntland, gesê. "
Nou vra ek jull emet traantjies in my babyblou oe – hoe is dit dat die opinie van die pogende kapers gevra word oor die saak en hoe is dit dat dit rapporteer word asof die kapers 'n legitieme besigheid is wat 'n belangrike besigheidstransaksie verloor het? Is dit net ek of leef ons nou in lala land waar die kriminele se opinie die koerant haal?
Gister se gig
Gister se gig by Jukebox was 'n fees. Nie omdat ons baie mense daar gehad het om te kom luister nie, maar omdat Jannie Lategan vir ons lead kitaar kom speel het. Die hele band was baie tighter en daar was baie meer energie op die verhoog. Die hele Murg konsep is nou besig om goed wiele te kry. Kyk uit vir ons by die Klipdrift Battle of the bands op die aand van die 26e Mei. Julle sal dit geniet.
Koerante – Heeha!!
Sondag. My hoogtepunt van Sondae is die Sondag koerante. Sondag koerante is spesiaal. Die res van die week het meestal net boring nuus. Die Beeld hier bo in die rand vertel byna sonder uitsondering in hoofletters op die voorblad en elke bladsy daarna dat ons land eintlik oorstelpend swak is, en dat daar geen rede is waarom enige selfrespekterende witman hier sal wil bly nie. Dit deel byna uitsluitlik met moord en doodslag, grusame ongelukke, verkragtings, bedrog. As enigiemand van die buiteland die Beeld sou kon verstaan, sou hulle ten eerstens nie durf waag om na Suid-Afrika toe te kom nie, en ten tweedens sou hulle as hulle wel gekom het, hul eie kartetsjakkies (flakjackets), private lyfwagte en dies meer saambring a la Bagdad. Vir die oningeligdes – wees gewaarsku – Armageddon is hier, en hy woon in 'n straat in Sunnyside.